Document ID: 32004R0907

Komisijas Regula (EK) Nr. 907/2004
(2004. gada 29. aprīlis),
ar ko groza tirdzniecības standartus, kurus piemēro svaigiem augļiem un dārzeņiem attiecībā uz noformējumu un marķējumu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], un jo īpaši tās 2. panta 2. punktu,
tā kā:
(1) Svaigu augļu un dārzeņu tirdzniecības standartos, kas izveidoti saskaņā ar Regulas (EK) Nr. 2200/96 2. pantu, ir paredzēti noteikumi attiecībā uz iepakotu produktu noformējumu un noteikts, ka visiem iepakojumiem jābūt marķētiem ar visu informāciju, kas vajadzīga attiecībā uz fasētāja vai sūtītāja identifikāciju, produkcijas veidu, tās izcelsmi un tirdzniecības specifikāciju.
(2) Parasta prakse šajā nozarē ir piestiprināt uzlīmes individuāli uz augļiem reklāmas nolūkos vai citos nolūkos. Šādai praksei attīstoties attiecībā uz trauslākajiem produktiem, rodas nepieciešamība pieņemt noteikumus, kuru mērķis ir novērst produktu bojāšanu ar uzlīmēm.
(3) Jaunākās tendences augļu un dārzeņu nozarē parāda jo īpaši to, ka pārdošanas iepakojumus arvien biežāk noformē pašā ražošanas reģionā atbilstoši tam, kā definēts Komisijas 2001. gada 12. jūnija Regulas (EK) Nr. 1148/2001 par atbilstības pārbaudēm attiecībā uz tirdzniecības standartiem, ko piemēro svaigiem augļiem un dārzeņiem [2], VI pielikuma 1. daļas 1) punktā. Bieži, kad tas notiek, produktus tad nosūta uz patēriņa tirgiem atkārtoti izmantojamos transporta iepakojumos.
(4) Lai ņemtu vērā šo praksi un jo īpaši lai novērstu tādas neskaidrības riskus, kas var rasties, nomainot atkārtoti izmantojamo transporta iepakojumu etiķetes, transporta iepakojumi jāatbrīvo no marķēšanas ar informāciju, ko nosaka tirdzniecības standarti, ar nosacījumu, ka pārdošanas iepakojumi ir pareizi marķēti un redzami. Ja transporta iepakojumus pārvadā uz paliktņiem, paliktnis jāmarķē.
(5) Turklāt ir iespējams marķēt fasējumus atbilstoši tam, kā noteikts Regulas (EK) Nr. 1148/2001 IV pielikuma 1. punkta 1) apakšpunktā, - ar pārdevēja nosaukumu, nevis fasētāja vai sūtītāja nosaukumu, - jo īpaši tādēļ, lai panāktu lielāku atbilstību noteikumiem, ko piemēro iepakotiem pārtikas produktiem un kas noteikti ar Eiropas Parlamenta un Padomes 2000. gada 20. marta Direktīvu 2000/13/EK par dalībvalstu likumu tuvināšanu attiecībā uz pārtikas produktu etiķetēm, pasniegšanas veidu un reklāmu [3], ar nosacījumu, ka informācija, kas izvietota uz fasējuma, ļauj viegli uzzināt fasētāju un/vai sūtītāju.
(6) Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
1. pants
"Uzlīmēm, kas individuāli piestiprinātas produktam, jābūt tādām, kuras noņemot neatstāj redzamas līmes pēdas un nerada mizas bojājumus."
2. pants
"Uz iepakojumiem nav jābūt ziņām, kas minētas pirmajā daļā, ja tie satur pārdošanas iepakojumus, kas ir skaidri redzami no ārpuses, un uz visiem pārdošanas iepakojumiem ir šīs ziņas. Uz šiem (transporta) iepakojumiem nedrīkst būt norādes, kas var maldināt. Ja šos iepakojumus novieto uz paliktņiem, ziņas nodrošina ar uzrakstu, ko veic acīmredzamā vietā vismaz uz divām paliktņa pusēm."
3. pants
"A. Identifikācija
Iepakotāja un/vai sūtītāja nosaukums un adrese
Šo atzīmi var aizstāt:
- uz visiem iepakojumiem, izņemot fasējumus, ar oficiāli piešķirtu vai pieņemtu kodu, ar ko apzīmē fasētāju un/vai sūtītāju un ko norāda cieši kopā ar norādi "fasētājs un/vai nosūtītājs" (vai līdzvērtīgu abreviatūru);
- tikai uz fasējumiem ar Kopienā reģistrēta pārdevēja nosaukumu un adresi, ko norāda cieši kopā ar atzīmi "Kam iepakots:" vai līdzvērtīgu atzīmi. Šajā gadījumā uz marķējuma ietver arī kodu, ar ko apzīmē fasētāju un/vai nosūtītāju. Pārdevējs sniedz visu informāciju, ko kontroles iestāde uzskata par vajadzīgu attiecībā uz šā koda nozīmi."
4. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 29. aprīlī

Labels: 3
17